Forbud mod parkering på fortovet, ned med farten og færre udlejningsfirmaer.

I den franske hovedstad, Paris, har bystyret mistet tålmodigheden med de elektriske løbehjul, der har skabt kaos på gader og stræder.

Mandag aften døde en 25-årig mand i byen, da han på sit el-løbehjul kørte ud foran en varevogn.

Det er den anden dødsulykke i Paris på få måneder, der involverer brugere af det populære transportmiddel, skriver Berlingske.

Det parisiske bystyre har forsøgt at omfavne el-løbehjulene, der efterhånden kan udlejes i de fleste større europæiske byer, og har opfordret til god opførsel.

Men nu har piben fået en anden lyd, lod Paris' socialistiske borgmester, Anne Hidalgo, forstå forleden. Hun har besluttet at "sætte en stopper for anarkiet".

Farten skal ned

Lige nu opererer mindst 12 firmaer Paris. Det antal vil bystyret i de kommende måneder barbere ned til to eller tre.

Det vurderes, at 35.000-40.000 el-løbehjul i øjeblikket kører rundt i byen. Det antal skal ned på 12.000-15.000.

Så har det hidtil været tilladt at parkere løbehjul på fortovet i Paris, hvis de ikke generede fodgængerne.

Men nu skal de helt væk og må fremover dele parkeringsareal med motorcykler og biler.

Udlejningsfirmaerne vil også få besked på at sætte el-løbehjulenes nuværende tophastighed på 25 kilometer i timen ned til 20 kilometer i timen.

Herhjemme vil Københavns Kommune i en forsøgsordning sætte en grænse på 200 elektriske løbehjul i Indre By og 3.000 i brokvartererne.

Det ventes endeligt vedtaget i Borgerrepræsentationen 20. juni.